Ben van Biljon (4 months)
Ons was in die bevoorregte posisie om tydens 'n voorgeboorte-klas van Baby Love te hore te kom, en het onmiddelik besluit om Marlene te gaan sien. Sy het die beginsels van 'n gesonde, ouderdomstoepaslike voeding- en slaaproetine op 'n insiggewende manier aan ons verduidelik en sy was vreeslik geduldig om al my en die ouma's se vrae te beantwoord. Dit was die beste ding wat ons kon doen! Toe klein Ben gebore is, kon ons hom dus van die begin af op die regte siklusse hou, en vir 'n 'first-time mommy' was dit so 'n riem onder die hart om te weet dat baba genoeg drink en genoeg slaap inkry. Omdat ek ook maar onseker was oor of ek die regte ding doen, was dit vir my lekker om 'n mate van voorspelbaarheid in die siklusse te kon hê, en ons dae daarvolgens kon beplan.
Baba Ben het verseker ook daarby baat gevind want hy was nooit oorgestimuleer of oormoeg nie, en vanaf 3-maande oud slaap hy regdeur die hele aand. Ons familie en vriende kan nie glo hoe soet en vriendelik ons seuna is nie, en sê gereeld hoe jaloers hulle is dat hulle eie (veel ouer) kinders nie ook deur kan slaap nie..dan beveel ek sommer daar & dan Baby Love aan!
Ons het op 2-maande ouderdom besluit om Ben van sy 'dummy' (fopspeen) af te speen, en het dadelik weer met Marlene in kontak getree. Sy het vir ons punt-vir-punt verduidelik wat vir ons voorlê en het deurentyd aan my die nodige ondersteuning gegee terwyl ons mannetjie effe ongelukkig was. Darm was ons redelik maklike en vinnig deur hierdie stadium, want hy was teen die 5de dag sonder sy dummy, heeltemal gewoond daaraan en het dit nog nooit weer gekry nie.
Ben is nou 5 maande oud en hy is die lig in ons lewens! Hy is vreeslik vriendelik, as hy sy ogies oopmaak na 'n slapie sal hy dadelik lag J. Ons het Marlene vir 'n 2de konsultasie gesien , en ons pas steeds die ouderdomstoepaslike beginsels van Baby Love toe, selfs al is Ben so mooi in roetine. Hy bly deur die loop van die week by sy ouma's en hulle vind dit net so maklik om hom te hanteer en by sy siklusse te hou. Baby Love is die beste waarde vir geld want mens ploeg dit terug in 'n gesonde, gelukkige baba wat ook later 'n gelukkige, goed-gebalanseerde kind gaan ontaard omdat die fondasie reeds reg gelê is.
Ek kan dit vir enige nuwe ouer of enige ouer wat bekommerd is oor hul kind se slaap- en voedingsroetine aanbeveel (en ek doen ook!).